《伏暑对景作》
明代·区大相

阴伏月方隆，阳骄日过中。车行如炙毂，云起类烧空。

雪岭无缘到，冰山有幸通。稀衣祇觉重，纨扇亦何功。

草悴频消翠，荷倾欲坠红。清怜姑射侣，凉忆舞雩童。

水玉思偏远，玄霜服渐工。高槐倏尔动，当由君子风。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。